НАГРАДА ДУШАН РАДОВИЋ - ОБРАЗЛОЖЕЊЕ ЖИРИЈА 2023.

Поштовани,

Имам велику част да и ове године, други пут заредом, овде станем и саопштим име добитника велике и вредне награде која носи име мог оца Душана Радовића. Пре него што то урадим, волео бих да се захвалим Граду Београду и Библиотеци града Београда, оснивачима овог високог признања у области књижевног стваралаштва за децу и младе.

На овогодишњи Kонкурс пристигло је 36 књига. Жири у саставу Милош Радовић, председник, проф. др Зорица Хаџић и проф. др Зорана Опачић, чланице жирија, једногласно је одлучио да награду ДУШАН РАДОВИЋ за 2022. годину додели Ани Петровић за књигу СТРИПОТЕРАПИЈА у издању Kреативног центра из Београда. Сем ове књиге, о чијем ћу избору ускоро прочитати кратко образложење жирија, до самог краја, у најужем избору, била је и необична, маштовита и узбудљива књига Јовице Тишме БИО ЈЕДНОМ ЈЕДАН СТРАХ у издању Лагуне.

СТРИПОТЕРАПИЈА, наш овогодишњи лауреат, била је позната и популарна и пре него што је дошла до нас. Њена вештина да комуницира са публиком одраслом на друштвеним мрежама, оном која прихвата писану реч једино ако долази са различитих екрана - учинила је ову хибридну књигу (која је проговорила језиком стрипа) врло интригантном и овогодишњем жирију.

Ана Петровић, ауторка књиге, је писац и илустратор али њени цртежи не илуструју текст већ реч и слика наступају заједно и равноправно. Цртежи су речи, речи су цртежи и не може се тачно рећи шта је прво настало. Сликовита и духовита прича о психотерапеуткињи и њеној пацијенткињи (коју заступа награђена ауторка) отвара теме и проблеме модерног света представљајући их кроз културне и субкултурне моделе. Савремени млади читалац лако се препознаје у овом стрип-говору, језик као језик му је близак, језик као слика још више. Ова књига шаље јасну поруку да НИСМО САМИ и да има много оних који деле нашу судбину и недоумице.

СТРИПОТЕРАПИЈА, још то да кажемо, врло личи на Душка Радовића и начин његове комуникације са читаоцима и гледаоцима (нарочито у раним делима као што су ТВ серије НА СЛОВО НА СЛОВО и ЛАKУ НОЋ, ДЕЦО). Сведено, кратко, духовито, јасно. Тако се комуницира и данас.Многи мисле да би Душан Радовић у данашњем времену био краљ Твитера јер се увек залагао за језгровит, хуморан израз, за поштовање читаоца и његове интелигенције.

Таква је и Ана Петровић, наша овогодишња добитница.

Зато смо је и наградили.